**Kitöltési útmutató**

**az önálló bírósági végrehajtó szakmai beszámolójáról szóló 20/2023. (XI. 2.) SZTFH rendelet (a továbbiakban: rendelet) szerinti szakmai beszámoló benyújtásához *a szakmai beszámolót benyújtó önálló bírósági végrehajtó részére saját álláshelye tekintetében***

1. **Általános információk a beszámoló kitöltéséhez**
2. A szakmai beszámolót 2025. január 31-ig kell benyújtani a Szabályozott Tevékenységek Felügyeleti Hatósága részére a rendelet 1. mellékletében meghatározott tartalommal, az SZTFH honlapján közzétett, e célra rendszeresített formanyomtatvány alkalmazásával. Ezen formanyomtatványt az Egységes Végrehajtási Ügyviteli Rendszerben (a továbbiakban: EVÜR) az Ügyiratok > Statisztika menüpontban tölthetik le az önálló bírósági végrehajtók az ügyviteli rendszerben tárolt adatok előtöltésével. Ugyan a formanyomtatvány a beszámolóhoz szükséges EVÜR-ben letárolt és szűrhető adatokkal automatikusan előtöltődik, azok helyességét az egyes pontok tekintetében a benyújtó végrehajtónak kell ellenőriznie. Amennyiben az EVÜR nem rendelkezik a beszámolóban szereplő egyes pontok tekintetében megfelelő adatokkal, úgy azokat az önálló bírósági végrehajtónak manuálisan szükséges kitöltenie.
3. A 2024. évi beszámolót az önálló bírósági végrehajtó 2024. január 1. és 2024. december 31. napja közötti időszakra köteles elkészíteni.
4. Azon a végrehajtói álláshelyen, ahol 2024. évben 30 napot meghaladóan helyettesítésre került sor, vagy a 2024. év során az álláshelyet betöltő önálló bírósági végrehajtó személyében változás következett be, ott az évközben eljáró önálló bírósági végrehajtó(k) az álláshely tekintetében minden olyan adatot kötelesek átadni legkésőbb 2025. január 15-ig az adott álláshely tekintetében szakmai beszámoló készítésére kötelezettnek, amely a kötelezettnek a 2024. évre vonatkozó beszámolási kötelezettsége teljesítéséhez szükséges.
5. A beszámolót álláshelyenként külön beszámoló formájában kell benyújtani.
6. **Szakmai beszámoló kötelező tartalmi elemei**
7. **pont kitöltése**

A beszámolót benyújtó önálló bírósági végrehajtónak manuálisan szükséges rögzítenie az alábbiakat:

* kitöltő önálló bírósági végrehajtó neve,
* azonosító száma, azaz jelvényszáma,
* illetékességi területe, azaz annak a járásbíróságnak a megnevezése, ami mellett a szolgálatot végzi,
* kinevezésének dátuma,
* kinevezési okirat száma,
* végrehajtói irodájának székhelye,
* végrehajtói irodájának fióktelepe,
* végrehajtói irodájának adószáma.

1. **pont kitöltése**

A végrehajtói irodára vonatkozó alábbi adatokat a végrehajtónak manuálisan szükséges rögzítenie:

1. A pontban rögzíteni szükséges a munkavállalók vagy tartós megbízási jogviszonyban állók számát munkaköri bontásban a tárgyidőszak kezdő- és záró napjára vonatkozóan egyaránt. Kizárólag a végrehajtói tevékenységhez kapcsolódó foglalkoztatottak megjelölése szükséges. A foglalkoztatottak képzettsége, képesítése mezőbe minden, a létszám kapcsán irányadó képzettség felsorolása szükséges, tehát amennyiben például három eltérő képzettségű vagy képesítésű személy végzi az adott munkakört mindhárom képzettség / képesítés felsorolása szükséges. A teljes napi munkaidőben vagy részmunkaidőben mezőbe számadat megadása szükséges.
2. A pontban a végrehajtói iroda székhelyének, illetve fióktelepe céljára szolgáló ingatlan típusának, használatának jogcímének, alapterületének megadása szükséges a tárgyidőszak kezdő- és záró napjára vonatkozóan egyaránt.
3. A pontban a végrehajtói iroda végrehajtói tevékenységhez kapcsolódó irodai felszerelésére (bútorokra), informatikai felszereltségére (informatikai eszközökre), internetkapcsolatára (szolgáltató, sebesség), informatikai biztonsági intézkedésekre (hardveres, szoftveres vagy szolgáltatás jellegű), gépjárműállományára (gépjármű típusa és rendszáma) vonatkozó adatok megadására van szükség kizárólag a tárgyidőszak záró napjára vonatkozóan.
4. A pontban a végrehajtói iroda, illetve az önálló bírósági végrehajtó lejárt tartozásáról (minden lejárt esedékességű olyan tartozás, ami akár magánjogi, akár közjogi jogviszonyból származik, pénzösszegben kifejezett vagy pénzösszegben kifejezhető) szükséges megadni kizárólag a tárgyidőszak záró napjára vonatkozóan:

* a tartozás jogosultjának megnevezését,
* az esetleges kapott fizetési haladékot vagy más fizetési könnyítést (engedményező, fizetési könnyítés típusa, fizetési kötelezettség végső határideje),
* a lejárt tartozással összefüggő bírósági vagy hatósági határozat alapján folyamatban lévő végrehajtási eljárás(ok) ügyszámát.

1. A pontban végrehajtói iroda tulajdonosi szerkezetének és a végrehajtó helyettesítésének bemutatása szükséges az alábbi adatok megadásával kizárólag a tárgyidőszak záró napjára vonatkozóan:

* részesedéssel rendelkező személyek nevének felsorolása,
* végrehajtó helyettesítésére jogosult személyek bemutatása (állandó helyettes, helyettesítésére jogosult végrehajtó-helyettes) az alábbi adatok bemutatásával:
* neve,
* azonosító száma (jelvényszám),
* a helyettesítés típusa (állandó helyettes, vagy helyettesítésére jogosult végrehajtó-helyettes).

1. **pont kitöltése**

***Az 1-4. pont tekintetében a megadandó adatok gépi előtöltése biztosított az EVÜR-ben. Kérjük, a letöltést követően ellenőrizze az adatok helyességét!***

1. A pontban szükséges rögzíteni a tárgyidőszak zárónapján a végrehajtó által nyilvántartott végrehajtási ügyek darabszámát a végrehajtási ügynek az önálló bírósági végrehajtóra való kiosztásának éve szerinti bontásban.
2. A pontban szükséges rögzíteni a tárgyidőszak zárónapján az önálló bírósági végrehajtó által nyilvántartott szünetelő ügyek darabszámát a bírósági végrehajtásról szóló 1994. évi LIII. törvény (a továbbiakban: Vht.) 52. §-ában meghatározott szünetelési jogcímek szerinti bontásban.
3. A pontban szükséges rögzíteni a tárgyidőszakban érdemi befejezéssel lezárt ügyek számát, megjelölve a befejezésnek a bírósági végrehajtási ügyvitelről és pénzkezelésről szóló 1/2002. (I. 17.) IM rendelet (a továbbiakban: Vüsz.) 33. §-a szerinti okát.
4. A pontban szükséges rögzíteni a tárgyidőszakban indult ügyek darabszámát és az egyes ügyek típus szerinti bontását a Vüsz. 20. § (2) bekezdése alapján.
5. A pontban szükséges rögzíteni a tárgyidőszakban hozott, a végrehajtó által foganatosított eljárással kapcsolatos, a Vht. 217/B. §-a szerinti pénzösszeg megfizetésére kötelező jogerős bírósági végzés ügyszáma, jogerőre emelkedésének dátuma, az eljáró bíróság megnevezése. A pontban meghatározott adatokat manuálisan kell rögzíteni.
6. A pontban szükséges rögzíteni a tárgyidőszakban önálló bírósági végrehajtóval vagy az általa foglalkoztatott önálló bírósági végrehajtó-helyettessel, vagy önálló bírósági végrehajtó-jelölttel szemben jogerőre emelkedett, végrehajtói fegyelmi bíróság által hozott döntés ügyszámát, jogerőre emelkedésének dátumát, a kiszabott büntetés megnevezését (pl. figyelmeztetés, írásbeli megrovás, pénzbüntetés, hivatalvesztés, törlés a Magyar Bírósági Végrehajtói Kar (a továbbiakban: Kar) által vezetett névjegyzékből).
7. A pontban szükséges rögzíteni a tárgyidőszakban lezárt, önálló bírósági végrehajtó vagy az általa foglalkoztatott önálló bírósági végrehajtó-helyettes, vagy önálló bírósági végrehajtó-jelölt ellen indított, azon panaszügyek ügyszáma és lezárásának dátuma, amelyek esetében a Kar megállapította, hogy a panasz alapos. Ezen ügyek tekintetében szükséges bemutatni a Kar által megállapított intézkedéseket (pl. felhívás a jogsérelem megszüntetésére vagy szükséges intézkedések megtételére), és azok határidőben történő teljesítését.
8. **pont kitöltése**

Képzések, továbbképzések, tudományos tevékenység, szakmai elismerés tekintetében manuálisan szükséges a beszámoló kitöltése.

1. A pontban szükséges rögzíteni a tárgyidőszakban az önálló bírósági végrehajtó által elkezdett (akár folyamatban lévő) vagy befejezett képzések, továbbképzések számát, ezek típusát (felsőoktatási alap-, és mesterképzés, osztatlan képzés, felsőfokú szakképzés, felnőttképzés, szakmajegyzék szerinti képzés, jogszabályban előírt továbbképzés).

2. A pontban szükséges rögzíteni a tárgyidőszakban folyamatban lévő vagy befejezett, a végrehajtói tevékenységhez kapcsolódó képzések, továbbképzések számát, típusát (felsőoktatási alap-, és mesterképzés, osztatlan képzés, felsőfokú szakképzés, felnőttképzés, szakmajegyzék szerinti képzés, jogszabályban előírt továbbképzés), amelyben az önálló bírósági végrehajtó oktatóként vett részt.

3. A pontban azokat a folyamatban lévő vagy lezárult, a végrehajtói tevékenységgel kapcsolatos tudományos kutatási programokat kell felsorolni, amelyben az önálló bírósági végrehajtó a tárgyidőszakban részt vett (a kutatási program megnevezése, az azonosítására vonatkozó adat és a kutatási programot indító intézmény neve).

4. A pontban azokat a szakmai elismeréseket, kitüntetéseket, és az azt adó szervezetet kell megjelölni, amit a végrehajtó, vagy végrehajtói irodája kapott a tárgyidőszakban.

1. **pont kitöltése**

Szakmai szerepvállalás vonatkozásában manuálisan szükséges rögzíteni a beszámoló adatait.

1. A pontban azt kell megjelölni, hogy a végrehajtó részt vett-e valamilyen szakmai érdekképviselettel kapcsolatos feladatellátásban. Ilyen feladat lehet szakmai bizottságokban való részvétel, kari tisztségvállalás, fegyelmi bíróságon szakülnöki, illetve vizsgálóbiztosi feladatok ellátása, ellenőrzési eljárás során bevont végrehajtóként szerepvállalás. Amennyiben igen, a feladat megnevezése, beazonosításához szükséges adatok megadása szükséges a mezőben.

Például:

* szakmai bizottságokban való részvétel: Ügyviteli- és Fejlesztési Bizottsági tag,
* fegyelmi bíróságon szakülnöki feladatok ellátása: Budapest Környéki Törvényszék mellett működő Bírósági Végrehajtói Fegyelmi Bíróság.

1. **pont kitöltése**
2. Az adózás rendjéről szóló 2017. évi CL. törvény 261. § alapján az állami adó- és vámhatóság honlapján közzéteszi a minősítési eljárásban megbízható adózónak minősített adózók nevét, adószámát. Amennyiben a végrehajtói iroda a tárgyidőszak záró napján szerepel a nyilvántartásban, a <https://nav.gov.hu/adatbazisok/megbizhato_adozok> felületen történő lekérdezés esetén megjelenítésre kerül, ilyen esetben az „Igen” választ kell rögzíteni, minden más esetben a „Nem” választ kell rögzíteni a mezőben.
3. A köztartozásmentes adózói adatbázisban kérelemre az az adózó szerepelhet, aki/amely a közzétételt megelőző hónap utolsó napján a következő feltételeknek megfelel (az adózás rendjéről szóló 2017. évi CL. törvény 260. § alapján):

* nincs a NAV-nál nyilvántartott 5 000 forintot meghaladó nettó adótartozása, valamint 30 000 forintot meghaladó adótartozásnak nem minősülő köztartozása;
* az esedékes bevallási és befizetési kötelezettségeit maradéktalanul teljesíti (erről a KOMA-nyomtatvány beadásakor nyilatkozni kell);
* nem áll csődeljárás, végelszámolás, kényszertörlési, illetve felszámolási eljárás alatt;
* ha csoportos adóalany tagja, akkor a csoportos adóalanynak nincs áfa- vagy társaságiadó-tartozása;
* adó megfizetésre kötelezettként nincs lejárt esedékességű tartozása.

Amennyiben a végrehajtói iroda a tárgyidőszak záró napján szerepel a nyilvántartásban, a <https://nav.gov.hu/adatbazisok/koztartozasmentes/egyszeru_lekerdezes>felületen történő lekérdezés esetén megjelenítésre kerül, ilyen esetben az „Igen” választ kell rögzíteni, minden más esetben a „Nem” választ kell rögzíteni a mezőben.

1. Amennyiben a végrehajtói iroda a tárgyidőszak záró napján rendelkezik ISO minősítéssel, abban az esetben az „Igen” válasz megjelölése szükséges, valamint „Igen” válasz megjelölése esetén a tanúsítványra vonatkozó adatokat (tanúsítvány típusa és érvényessége, tehát például ISO 14001 és 2024.12.31) szükséges feltüntetni az üres mezőben.